बिना खर्च की लग्जरी है रीडिंग, ये अमीर बना सकती है
‘कि ताबें एक माहौल बनाती हैंं और लेखक की शैली विशेष भाव, ये मिलकर रीडिंग को अनमोल अहसास और बिना खर्च की लग्जरी बनाती हैं। किताबों की अपनी एक आवाज होती है। ये सिर्फ दिलचस्प ही नहीं हैं बल्कि इनमें किसी का चित्रण, बेहतरीन संगीतN. Raghuraman's column - Reading is a luxury without any expense, it can make you rich
‘किताबें एक माहौल बनाती हैं और लेखक की शैली विशेष भाव, ये मिलकर रीडिंग को अनमोल अहसास और बिना खर्च की लग्जरी बनाती हैं। किताबों की अपनी एक आवाज होती है। ये सिर्फ दिलचस्प ही नहीं हैं बल्कि इनमें किसी का चित्रण, बेहतरीन संगीत जितना शानदार या दुनिया की सबसे बेहतरीन वाइन पीने जैसा अनुभव हो सकता है। किताबें पढ़कर मुझे कभी थकान महूसस नहीं होती।’ इस रविवार को सैफ अली खान ने ये बातें कहीं।
और सोमवार को 73 वर्षीय पी. के. पवित्रन ने केरल की राजधानी तिरुवनंतपुरम से 231 किमी दूर कैथरम गांव की मुपत्थडम पब्लिक लाइब्रेरी में अपने जीवन में पहली बार जोर-जोर से बोलकर अखबार पढ़ा। इसके लिए लाइब्रेरी के संरक्षकों-गांव के प्रतिष्ठित लोगों ने उनका सम्मान किया। अगर आप व्यंग्य में पूछ रहे हैं, ‘क्या’ और सोच रहे हैं कि पेपर पढ़ने के लिए सम्मान क्यों? तो इसकी छोटी सी पृष्ठभूमि है।
यात्राओं के दौरान हममें से अधिकांश लोगों ने ऐसा दृश्य देखा होगा कि जहां एक आदमी न्यूज़ पेपर जोर से पढ़ता है और कुछ लोग उसे घेरकर खड़े होते हैं और गर्म चाय की चुस्कियों के साथ ध्यान से सुनते हैं। पर मुझे नहीं पता कि आपमें से कितने लोगों ने एक ही व्यक्ति को दिन-ब-दिन और साल-दर-साल 47 साल से भी ज्यादा तक वही दृश्य दोहराते देखा होगा, वो भी एक भी दिन का ब्रेक लिए बिना!
आपके यहां भी कुछ लोग ऐसे होंगे और पवित्रन उनमें से एक हैं, जिन्हें पांच दशक पहले अहसास हुआ कि गांव में कई लोग पढ़ नहीं सकते। आज इस गांव की आबादी 50 हजार है, जिसमें कई पढ़ सकते हैं। फिर भी वह रोज काम पर जाने से पहले, पढ़ने में अक्षम लोगों के लिए उसी परंपरा को निभा रहे हैं।
उनके लिए वेतन से किताबें लेना महंगा था, इसलिए पास के कस्बे से अखबार लेना शुरू किया और दो जगहों पर जोर से इसे पढ़ने लगे। पहले वह राजू टी स्टॉल पर अखबार पढ़कर सुनाते। उन दिनों में लोग खबरें सुनने के लिए पवित्रन का इंतजार करते थे।
उनकी रीडिंग ने लोगों को सरकारी नीतियों-योजनाओं के बारे में जागरूक किया। इसके बाद वह वही खबरें कोऑपरेटिव बैंक के सामने सुनाते, ये बैंक उन्हीं दिनों खुला था। धीरे-धीरे उन्होंने चुनिंदा साहित्यिक कृतियां पढ़ना भी शुरू की। ऐसी गतिविधियों से लोग किताबें पढ़ने के लिए प्रेरित होते हैं।
ऐसे समय में, जहां कई रिपोर्ट्स का कहना है कि पढ़ने की आदतें छूट रही हैं, पवित्रन का काम महत्वपूर्ण है। इसलिए नेशनल रीडिंग डे (19 जून) के दिन पवित्रन का गांव में योगदान के लिए सम्मान हुआ। ऐसी गतिविधियों से स्वाभाविक तौर पर पढ़ने की ललक बढ़ती है। 
निस्संदेह रूप से लगातार पढ़ने से व्यक्ति का हर चीज के प्रति नजरिया लगातार प्रभावित होता रहता है, तेजी से बदलती दुनिया में ये वाकई महत्वपूर्ण है। मेरा दृढ़ मत है कि पुस्तकों ने मुझे दूसरों के दृष्टिकोण को समझने में मदद की, जिसे उपभोक्ताओं का व्यवहार समझना कह सकते हैं।
जब मेरी रीडिंग बढ़ती गई, तो साइकोलॉजी के माध्यम से मैं बाहरी लोगों का ध्यान खींचने में कामयाब रहा। जब जीवन के बीच में मैंने करिअर बदला, तो गहन अध्ययन के कारण मैं खुद को अपग्रेड करते हुए साइकोएनालिस्ट बन गया, जो कि कॉर्पोरेट दुनिया में लोगों की प्रदर्शन क्षमता को आसानी से आंक सकते हैं। संक्षेप में कहूं तो अच्छी किताबें पढ़ना कहीं से भी घाटे का सौदा नहीं है।
फंडा यह है कि अगर आप चाहते हैं कि बच्चे कुछ पढ़ें- कॉमिक, किताबें, उपन्यास या अखबार में करेंट अफेयर्स, तब आपको समझना होगा कि नेशनल रीडिंग डे सिर्फ 19 जून तक ही सीमित नहीं है। साल का हर दिन रीडिंग डे है।